
	Ρεσιτάλ πιάνου

Μουσικό κολάζ

 με τον Γιάννη Γεωργίου
στο Σπίτι της Κύπρου

Την Πέμπτη 1η Μαρτίου 2018 πραγματοποιήθηκε στο Σπίτι της Κύπρου, ρεσιτάλ πιάνου του Γιάννη Γεωργίου με τίτλο Μουσικό κολάζ.
Η Μορφωτικός Σύμβουλος κ. Μαρία Παναγίδου καλωσόρισε τους παρευρισκομένους και παρουσίασε τον ταλαντούχο πιανίστα Γιάννη Γεωργίου.

Στη συνέχεια ο Γιάννης Γεωργίου ταξίδεψε μουσικά το κοινό με ένα ποικίλο πρόγραμμα για σόλο πιάνο με αγαπημένα κομμάτια μινιατούρες από δημοφιλή έργα όπως το Όνειρο Αγάπης του Λιστ, Εποχές του Τσαϊκόφσκι,  Χορός των Κύκνων του Τσαϊκόφσκι σε μεταγραφή για πιάνο,  Ονειροπόληση του Ντεμπυσσί, Νυκτερινό και Μπαλάντα του Chopin, και συνθέσεις του αείμνηστου Νικόλα Οικονόμου με χαρακτηριστικούς τίτλους όπως Ελληνικός χορός, Κατάστημα Παιχνιδιών και Νανούρισμα.  

Ο Γιάννης Γεωργίου παίζει πιάνο από τα έξι του χρόνια. Ερωτεύτηκε την κλασική μουσική μέσα από τα πρώτα ακούσματα που γνώρισε στο σπίτι του. Φοίτησε στο ειδικό τμήμα για νέους του Royal College of Music και σπούδασε στο Κολλέγιο Μουσικής Trinity του Λονδίνου, με τους Alexander Ardakov και John Bingham, όπου βραβεύτηκε σε αρκετούς διαγωνισμούς και αποφοίτησε με το ∆ίπλωμα Ερμηνείας DipTCL. Κυνήγησε το όνειρο του μέχρι τη Μόσχα, στο Κονσερβατόριο Τσαϊκόφσκι, «ιερός τόπος» για κάθε πιανίστα, με καθηγητές τους Pavel Nersessian και Valery Kastelsky -μαθητή του θρυλικού Heinrich Neuhaus. Αποφοίτησε με το ∆ίπλωμα Aspirant και είναι ο μοναδικός Κύπριος πιανίστας που κατάκτησε τον συγκεκριμένο τίτλο. Έχει εμφανισθεί επίσης ως σολίστ σε Ηνωμένο Βασίλειο, Ελλάδα, Κύπρο, Ισπανία, Ελβετία, Γερμανία.
Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

